UBE มองเปิดปท.หนุนธุรกิจ “เอทานอล” ดัน Q4 โตต่อเนื่อง ชูรายได้ปีนี้ไม่ต่ำกว่า 30%
UBE คาดเปิดประเทศหนุนธุรกิจ “เอทานอล” ดันผลงานไตรมาส 4 โตต่อเนื่อง มั่นใจรายได้ปีนี้โตไม่ต่ำกว่า 20-30% จากดีมานด์ที่เพิ่มขึ้นและราคาน้ำมันที่เพิ่มขึ้นส่งผลบวกต่อเอทานอลเชื้อเพลิง
2 พ.ย. 2564

นายเดชพนต์ เลิศสุวรรณโรจน์ กรรมการผู้จัดการใหญ่ บริษัท อุบล ไบโอ เอทานอล จำกัด (มหาชน) หรือ UBE เปิดเผยว่า จากนโยบายเปิดประเทศต้อนรับนักท่องเที่ยวเข้าประเทศ โดยไม่ต้องกักตัวและการผ่อนคลายกิจกรรมทางเศรษฐกิจ ซึ่งเริ่มต้นในวันที่ 1 พ.ย.นี้ เพื่อสนับสนุนและกระตุ้นภาคการท่องเที่ยวในช่วงก่อนเทศกาลปีใหม่ คาดส่งผลดีต่อการฟื้นตัวของเศรษฐกิจกระจายไปในหลายภาคส่วน ไม่ว่าจะเป็นร้านอาหาร ร้านค้าทั้งขนาดใหญ่และขนาดเล็ก กลุ่มเกษตรกร และธุรกิจขนส่ง เป็นต้น ซึ่งคาดว่าผู้คนจะเริ่มเดินทางท่องเที่ยวในต่างจังหวัดมากขึ้น สนับสนุนให้เกิดการใช้น้ำมันเพิ่มขึ้น
ขณะที่แนวโน้มผลการดำเนินงานในไตรมาส 4/2564 คาดว่าจะเติบโตอย่างต่อเนื่อง รับผลดีจากการดำเนินงานธุรกิจเอทานอล หนุนผลการดำเนินงานในปี 2564 เติบโตไม่ต่ำกว่า 20 – 30% เมื่อเทียบกับปี 2563 ที่ทำได้ 4,434.40 ล้านบาท โดย 6 เดือนแรกของปี 2564 บริษัทฯ ทำรายได้แล้วกว่า 2,946.10 ล้านบาท
“ธุรกิจของ UBE หนึ่งในนั้นคือเอทานอล ซึ่งแนวโน้มในไตรมาส 4/2564 จากการประกาศของภาครัฐฯ ทำให้เกิดอุปสงค์เอทานอลให้เติบโตได้ช่วยหนุนภาคธุรกิจ ประกอบกับราคาน้ำมันที่เพิ่มขึ้นส่งผลบวกต่อเอทานอลเชื้อเพลิงเนื่องจากรัฐบาลจะสนับสนุนให้ผสมเอทานอลเพื่อลดราคาน้ำมัน ขณะที่อุปสงค์เอทานอลอุตสาหกรรมได้แรงหนุนจากการเปิดเมือง ทำให้เกิดการใช้เจลแอลกอฮอล์ได้เป็นอย่างดีในร้านอาหาร ศูนย์การค้า โรงเรียน และในองค์กรต่างๆสูงขึ้น ซึ่งเรามีผลิตภัณฑ์ที่เป็นสเปรย์และเจลเอลกอฮอล์ ภายใต้แบรนด์ UBON BIO และ KLAR มีความเข้มข้นของแอลกอฮอล์ 70% ทำให้ได้รับการตอบรับจากลูกค้าเป็นอย่างมาก เพื่อนำมาใช้ในช่วงสถานการณ์โควิด-19″ นายเดชพนต์ กล่าว
 